b'\n_START_ARTICLE_\nRegne de Ruanda\n_START_SECTION_\nHist\xc3\xb2ria\n_START_PARAGRAPH_\nUn dels caps dels banyarwanda va dominar sobre altres caps i va fundar el regne; encara que la poblaci\xc3\xb3 era majorit\xc3\xa0riament hutu i els hutus van formar part de la noblesa, la reialesa (el mwami = rei, abami = reis) sempre fou tutsi. El rei tenia un consell d\'assessors (abiiru) que eren hutus que van quedar relegats al segle XVIII. Amb el seu poder el rei podia nomenar als caps, que en cas d\'haver seguit la l\xc3\xadnia heredit\xc3\xa0ria hagueren estat hutus, i va nomenar sovint a tutsis. El poble banyarwanda es va forjar en aquests anys i va originar la llengua comuna el kinyarwanda._NEWLINE_El rei (mwami) Cyirima (vers 1480-1505) es va expandir cap als territoris de Bumbogo, Buriza i Rukoma. Per\xc3\xb2 al segle XVI fou dominat per Bunyoro-Kitara. Les restes del regne es va establir a les altures de Nduga. Al segle XVII Ruganzu II Ndori (vers 1600-1640) va recuperar la pol\xc3\xadtica expansiva i va recuperar Buganza; va continuar l\'expansi\xc3\xb3 i al segle XVIII havia esdevingut m\xc3\xa9s poder\xc3\xb3s i centralitzat. En aquest segle es va arribar al llac Kivu amb molta terra f\xc3\xa8rtil. Gisaka, Bugesera i Burundi eren els seus ve\xc3\xafns m\xc3\xa9s poderosos. A la segona meitat del segle XIX els caps tutsis exigien treball als hutus a canvi del dret a ocupar les terres del cap, el que va situar als hutus com a serfs i els tutsis com a senyors feudals. Sota el mwami Kigeli IV Rwabugiri (1853-1895), Ruanda va esdevenir expansionista; el nom hutu va deixar de ser una caracter\xc3\xadstica \xc3\xa8tnica per esdevenir una caracter\xc3\xadstica de submissi\xc3\xb3, per\xc3\xb2, tot i ser una difer\xc3\xa8ncia social tamb\xc3\xa9 hi havia la difer\xc3\xa8ncia \xc3\xa8tnica. El tribut al rei el pagaven tant els tutsis com els hutus i la tercera \xc3\xa8tnia, els twa. Sota Kigeli IV Rwabugiri va quedar abolit el poder aut\xc3\xb2nom dels caps tutsi i hutus i es va establir un ex\xc3\xa8rcit estatal equipat amb armament europeu. La instituci\xc3\xb3 de la uburetwa (treball a canvi de terra) es va mantenir. A la Confer\xc3\xa8ncia de Berl\xc3\xadn (1885) el regne va quedar en la zona d\'influ\xc3\xa8ncia alemanya i el tractat angloalemany de l\'1 de juliol de 1890 ho va confirmar. Els alemanys van entrar al regne el 1894 en una caravana de 600 homes dirigits pel comte Gustav Adolf Graf von G\xc3\xb6tzen, despr\xc3\xa9s governador de l\'\xc3\x80frica Oriental Alemanya. El 29 de maig de 1894 el cap alemany fou rebut pel mwami a la cort de Kaheyo (prop de Gisenyi)._NEWLINE_El 1895 va morir el rei i el va succeir el seu fill Mibambwe IV Rutarindwa. Per\xc3\xb2 el seu govern no va recollir el consens i el 1896 fou destitu\xc3\xaft pels abiiru i substitu\xc3\xaft pel seu germanastre Yuhi V Musinga (1896-1931), de nom\xc3\xa9s 14 anys, fill de Kigeli i de la reina Kanyogera (Nyirajuhi V), canvi que fou un virtual cop d\'estat conegut com el "cop d\'estat de Rucunshu". El rei deposat, segons la tradici\xc3\xb3, fou executat. La reina Kanyogera va assolir la reg\xc3\xa8ncia junt amb el seu germ\xc3\xa0 Kabare. El 1899 el rei va recon\xc3\xa8ixer oficialment el protectorat alemany i el 1900 va consentir en la fundaci\xc3\xb3 d\'un monestir cat\xc3\xb2lic a Save, regit per l\'orde dels Pares Blancs. El 1908 el resident alemany Richard Kandt, va establir el seu quarter a Kigali mentre la cort romania a Nyanza. Una revolta el 1911 va portar a la proclamaci\xc3\xb3 d\'un nou mwami en algunes zones, de nom Ndungtse, per\xc3\xb2 el 1912, la revolta fou sufocada._NEWLINE_El 1916 el pa\xc3\xads fou enva\xc3\xaft per tropes belgues i despr\xc3\xa9s d\'alguns combats van dominar el pa\xc3\xads i el tractat de Versalles el 1919 va suposar la formal ren\xc3\xbancia alemanya i el mandat sobre Ruanda i Urundi fou confiat a B\xc3\xa8lgica, decisi\xc3\xb3 confirmada per la Lliga de Nacions el 1923. Els belgues van introduir el franc\xc3\xa8s i el catolicisme. _NEWLINE_Com que el rei es va negar a ser batejar, fou deposat el 12 de novembre de 1931 i proclamat el seu fill Mutara III Rudahigwa. Yusi Mushinga fou exiliat a Kamembe, a la frontera amb Congo on va morir el 1944. Mutara fou coronat el 16 de novembre de 1931. El 1935 es van imposar cartes d\'identificaci\xc3\xb3 segons l\'\xc3\xa8tnia (tutsi, hutu i twa). El nou rei es va casar amb la jove Rosalie Gicanda el 13 de gener de 1942 i es va batejar el 17 d\'octubre de 1943 agafant els noms de Charles-L\xc3\xa9on-Pierre; el van seguir la majoria de caps i subcaps del pa\xc3\xads. El 1945 va demanar l\'abolici\xc3\xb3 del sistema feudal del ubuhake, que finalment fou eliminat en els seg\xc3\xbcents 9 anys. El 27 d\'octubre de 1946 va consagrar a D\xc3\xa9u el regne. El mandat de la societat de nacions fou substitu\xc3\xaft pel de les Nacions Unides. _NEWLINE_El 1956 el rei va demanar oficialment a les Nacions Unides el final del mandat i la total independ\xc3\xa8ncia. El consell suprem va demanar que l\'elecci\xc3\xb3 dels caps es fes en endavant per elecci\xc3\xb3 i no per nomenament reial._NEWLINE_El 1959 el rei va viatjar a les Nacions Unides per parlar del cas del seu pa\xc3\xads. El 24 de juliol de 1959 va passar per Bujumbura on el doctor Vinck, un metge substitut del seu equip, li va posar una injecci\xc3\xb3 de penicil\xc2\xb7lina, i immediatament va morir d\'una hemorr\xc3\xa0gia cerebral. Els rumors foren que havia estat un erro m\xc3\xa8dic per\xc3\xb2 en cercles m\xc3\xa9s informats s\'especulava que havia estat assassinat per orde del govern colonial. No es va fer aut\xc3\xb2psia al cad\xc3\xa0ver._NEWLINE_Com que no deixava filla la successi\xc3\xb3 quedava oberta. Aviat l\'abat Kagame, una de les principals figures religioses del pa\xc3\xads va anunciar que el rei li havia donat instruccions precises; altres figures del pa\xc3\xads van fer saber que el rei havia expressat la seva voluntat abans de morir. L\'elecci\xc3\xb3 fou clarament a favor del germanastre Jean-Baptiste Ndahindurwa (Kigeli V Ndahindurwa). El funeral es va fer el 28 de juliol de 1959 i despr\xc3\xa9s es va anunciar el successor; els belgues, que volien una reg\xc3\xa8ncia que poguessin controlar, van haver d\'acceptar l\'elecci\xc3\xb3 pel gran suport popular que tenia el nou rei que havia nascut a Kamembe, on estava exiliat el seu pare Yuhi V amb la reina Mukashema i havia estudiat al Congo Belga treballant a l\'administraci\xc3\xb3 del territori d\'Astrida del 1956 a 1958 fins a esdevenir sub cap de Bufundu el 1959. El 9 d\'octubre de 1959 va poder fer jurament a Kigali i va demanar ser un monarca constitucional._NEWLINE_El 1960 l\'administraci\xc3\xb3 colonial va suprimir el seu rostre dels bitllets; els col\xc2\xb7laboradors del rei foren posats sota vigil\xc3\xa0ncia. Els belgues potser volien instal\xc2\xb7lar un rei m\xc3\xa9s manejable. El 18 d\'octubre de 1960 es va establir el govern autonom sota la presidencia del hutu Joseph Gitera. El 1961 el rei va viatjar a Leopoldville per entrevistar-se amb Dag Hammarskjold, Secretari General de l\'ONU, i quan va voler tornar li fou prohibida l\'entrada. Oficialment el rei havia fugit del pa\xc3\xads. El 28 de gener de 1961, una reuni\xc3\xb3 de caps a Gitarama sota forta pres\xc3\xa8ncia militar belga, declarava abolida la monarquia i la proclamaci\xc3\xb3 de la rep\xc3\xbablica. El primer president fou Dominique Mbonyumutu, hutu, i el tamb\xc3\xa9 hutu Gr\xc3\xa9goire Kayibanda fou nomenat primer ministre, ambos de l\'alia\xc3\xa7a hutu Mouvement D\xc3\xa9mocratique R\xc3\xa9publicain-Parti du Mouvement de l\'Emacpation Hutu (MDR-PARMEH). El rei va rebre una confortable resid\xc3\xa8ncia a Leopoldville de Patrice Lumumba, i va poder anar finalment a Nova York per parlar en favor de la independ\xc3\xa8ncia de Ruanda. L\'assemblea general va aprovar el retorn de refugiats que haguessin fugit del r\xc3\xa8gim colonial, el retorn del rei i la transfer\xc3\xa8ncia del poder als ruandesos. Els belgues van organitzar un refer\xc3\xa8ndum en qu\xc3\xa8 l\'abolici\xc3\xb3 de la monarquia fou confirmada. _NEWLINE_Els belgues no el van deixar entrar per\xc3\xb2 ho va fer il\xc2\xb7legalment per\xc3\xb2 els belgues el van arrestar i el van expulsar a Bujumbura on va quedar sota arrest. Julius Nyerere va exigir que fos enviat a Tanganyika amena\xc3\xa7ant de detenir a tots els belgues del pa\xc3\xads i finalment el rei fou enviat a Dar es Salaam. Des d\'aleshores el rei viu a l\'exili a Tanganyika (1961-1962) a Kenya (1963-1971) a Uganda (1972-1978), a Kenya (1979-1992) i als Estats Units (despr\xc3\xa9s de 1992). El president ruand\xc3\xa8s Kagame el va autoritzar a retornar com a ciutad\xc3\xa0 privat el 1999 per\xc3\xb2 el rei nom\xc3\xa9s accepta fer-ho com a monarca constitucional.\n_START_SECTION_\nBandera i escut del regne de Ruanda\n_START_PARAGRAPH_\nLa bandera del regne est\xc3\xa0 formada per cinc franges iguals horitzontals, alternades blanc i blau mig (tres blanques, la superior, la central i la inferior, i dues blaves). En el centre ocupant 4/5 parts de les dues franges blaves i la totalitat de la franja central blanca hi ha un disc groc dins del qual hi ha l\'escut reial._NEWLINE_L\'escut est\xc3\xa0 format per la corona reial en blanc i negre sobre el tambor tradicional daurat. A cada costat de la corona un estel daurat; al darrer del tambor, sobrepassant-lo per la part inferior, el collar de l\'orde del "Tois\xc3\xb3 d\'or" daurat i platejat amb medalla penjant amb creu blava, sota la qual un tercer estel daurat; l\'escut \xc3\xa9s aguantat per un lle\xc3\xb3 daurat (esquerra de l\'observador) i una au t\xc3\xadpica en colors naturals; al damunt del conjunt una cinta que diu "Ingoma y\'u Rwanda"; a la part inferior un altre cinta que diu: "Mbaga y Inyabutatu Wyambere"'